Bændur á Höfða skammt sunnan við Raufarhöfn misstu um tvö hundruð heyrúllur í sjóinn í miklu óveðri sem gekk yfir austanvert landið í fyrradag. Þeir segja tjónið hlaupa á milljónum.
Talsvert tjón varð á bænum Höfða í Norður- Þingeyjarsýslu á mánudag þegar hvassviðri olli því að sjór hrifsaði með sér girðingar, rekavið og stóran hluta af heyjum á bænum. Nanna Steina Rögnvaldsdóttir, bóndi á Höfða segir hlutina hafa gerst mjög hratt og illa hafi gengið að ráða við aðstæður.
Þetta gekk bara yfir á einhverjum mínútum sko. Þegar við komum á svæðið þá sáum við bara rúllurnar fara á haf út og það bara veltist plastið af þeim. Við fórum bara strax í það að ná sem mestu sem var næst vatninu, til þess að bjarga því en á meðan á þessu stóð þá sáum við þær bara hverfa.
-Þetta voru tæplega 200 rúllur er það ekki sem fóru?-
Jú miðað við okkar talningar hérna í gærkvöldi þá eru þetta 199 rúllur sem eru alveg horfnar og einhverjar fjórtán fimmtán sem að plastið er alveg farið af og eru bara rennblautar og við eigum ekki von á því að geta nýtt þær nokkuð.
-Er þetta þá ekki mikið fjárhagslegt tjón fyrir ykkur?-
Jú þetta hleypur á einhverjum hundruðum eða milljónum.
Brim hrifsaði með sér um tvö hundruð heyrúllur sem stóðu við sveitabæ í Norður- Þingeyjarsýslu á mánudaginn. Bóndinn á bænum segir tjónið hlaupa á milljónum. Þá er mikið tjón á varnargörðum á Vopnafirði.